20 dages betinget fængsel og 40 timers samfundstjeneste.

Sådan lyder dommen i en sag om hærværk på Østerbro, som sidste år tiltrak sig stor opmærksomhed.

To unge mænd og en ung kvinde er dermed blevet kendt skyldige i at have begået hærværk mod Nordea på Østerbro efter en Reclaim The Streets-demonstration på Nørrebro i august sidste år.

Demonstrationen førte først på aftenen til voldsomme sammenstød med politiet og flere steder i København blev der om natten begået hærværk.

Urolighederne fik blandt andre justitsminister Søren Pind (V) til tasterne.

- Jeg kommer til at stå for en historisk hård linje overfor den form for adfærd. Så er det sagt og advarslen givet. Der er rigelig plads i fængslerne for tiden, skrev Søren Pind dagen efter demonstrationen.

Anklagemyndigheden har i retten også rejst krav om en erstatning på 170.000 kroner, som de unge skal betale til Nordea, men her afventer man mere nøjagtige beregninger af hærværket. Det vil efterfølgende bliver behandlet i et civilt søgsmål.

To af de tre tiltalte unge erkendte i retten at have kastet en brosten mod Nordeas ruder, men de nægtede alle at have smadret en hæveautomat.

Læs også : Reclaim the Streets-retssag: Fire unge skal forklare hærværk